Pančicy-Kukow (SN/MWj). Nimale połtřeća lěta po dotwarje noweho horta w Pančicach-Kukowje dyrbjachu holcy a hólcy na zelenu łuku za swojim twarjenjom hladać. Hrajkanišćo tam mjenujcy dotal pobrachowaše. To so nětko změni. Za nje bě na wčerawšim Mjezynarodnym dnju dźěsća symboliski prěni zaryw. Hromadźe z někotrymi hortowymi dźěćimi wobstarachu to předsydka Křesćansko-socialneho kubłanskeho skutka (CSB) Marja Michałkowa, jednaćel Peter Neunert, předsydka staršiskeje přirady pěstowarnje Katrin Piller, zamołwity CSB za pěstowarnje Ronny Škoda, nawodnica pěstowarnje Petra Bačcyna a mějićel zawoda „Gartenart“ Měrćin Kral, kiž nowe hrajkanišćo hač do lětušeho oktobra natwari. Wjesnjanosta Pančic-Kukowa Markus Kreuz (CDU) zranjenja dla bohužel pódla być njemóžeše.
szl_Latn